LV Eiropas Savienības Oficiālais Vēstnesis C 317/3

Grozījuma pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 317/03)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

HUILE D’OLIVE DE NÎMES

ES Nr.: FR-PDO-0105-01283 – 21.11.2014.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Syndicat des AOP Olive et Huile d’Olive de Nîmes (Nimas olīvu un olīveļļas ACVN apvienība) Mas de l’Agriculture - 1120 Route de Saint Gilles 30 900 Nîmes FRANCE Tālr.: +33 466045034 Fakss: +33 466045031 E-pasts: olive.nimes@orange.fr

Nimas olīvu un olīveļļas ACVN apvienību veido Huile d’olive de Nîmes ražotāji un pārstrādātāji, un tai ir likumīgas intereses iesniegt grozījuma pieteikumu.

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☒ Produkta apraksts — ☒ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☐ Saikne — ☒ Marķēšana — ☒ Cits: pārbaude

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Produkta apraksts

Aprakstā ir iekļauti precizējumi:

— pirmkārt, lai papildinātu informāciju par olīveļļas organoleptiskajām īpašībām. Specifikācijā, kas nosūtīta, iesniedzot pieteikumu produkta reģistrēšanai ar ACVN, ir minētas tikai šādas Huile d’olive de Nîmes īpašības: “Smaržā jūtams artišoka un zaļumu aromāts, kas garšas buķetē pāraug garigas un sarkano augļu aromātā”. Pamatojoties uz pārbaudēm, kas veiktas kopš šā nosaukuma atzīšanas, var precizēt, ka produkts izplata zaļumu aromātu, kas atgādina “augus (..): svaigu zāli, svaigi pļautu sienu, svaigus artišokus un tomātu stādus”, un ka augļainuma garša, kuru sajūt ēdot, atgādina galvenokārt “zālaugus, sienu, ananāsu, dzeltenās plūmes un svaigus artišokus, ko bieži vien papildina sarkano plūmju un ābolu nianses”,

— un, otrkārt, lai tajā iekļautu analītiskās īpašības, kas piemīt šai olīveļļai pirmajā tās tirdzniecības posmā: oleīnskābes saturs nepārsniedz 0,8 gramus uz 100 gramiem un peroksīda skaitlis ir ierobežots līdz 16 miliekvivalentiem aktīvā skābekļa uz 1 kilogramu olīveļļas.

Tādēļ aprakstā norādīta arī olīveļļas rūgtenuma izpausmes pakāpe (1,5–4,5 no 10 pēc Starptautiskās Olīvu padomes organoleptiskās skalas) un sīvuma izpausmes pakāpe (1,5–4,5 no 10 pēc Starptautiskās Olīvu padomes organoleptiskās skalas).

Šo grozījumu mērķis ir precīzāk aprakstīt un identificēt produkta raksturīgās īpašības.

Ģeogrāfiskais apgabals

Specifikācijā iekļauta zemesgabalu identifikācijas kārtība, kas paredzēta nosaukuma sākotnējā atzīšanas dekrētā.

Izcelsmes apliecinājums

Ņemot vērā izmaiņas valsts tiesību un normatīvajos aktos, nodaļa “Pierādījumi par produkta izcelsmi ģeogrāfiskajā apgabalā” ir konsolidēta, un konkrēti tajā iekļauti obligātie noteikumi par deklarēšanu un tādu reģistru uzturēšanu, kuri attiecas uz produkta izsekojamību un ražošanas apstākļu pārraudzību.

Turklāt šajā nodaļā ieviesti precizējumi un papildinājumi vairākos noteikumos, kuri attiecas uz reģistriem un deklarāciju dokumentiem un kuri palīdz nodrošināt produktu izsekojamību un to atbilstību specifikācijas prasībām.

Ražošanas metode

— Šķirnes: nemainot sākotnēji paredzēto teksta daļu attiecībā uz dažādām šķirnēm, teksta redakcija ir grozīta, lai liktu lielāku uzsvaru uz to, ka galvenā šķirne ir “Picholine”, – tas ir saskaņā ar produkta saikni ar tā ģeogrāfisko izcelsmi. Šajā sakarā šķirnes “Picholine”, “Négrette” un “Noirette” ir iedalītas “galvenajās šķirnēs” un “papildu šķirnēs”. Turklāt papildus tiek lūgts svītrot to olīvu maksimālo saturu, kuras iegūtas no apputeksnētājšķirņu olīvkokiem; sākotnēji bija noteikts, ka eļļas ražošanai šādu olīvu maksimālais saturs nedrīkst pārsniegt 5 % (tas līdzinājās minēto šķirņu olīvkoku procentuālajam daudzumam olīvdārzā). Ražojot olīveļļu, to olīvu daudzumu, kuras novāc no apputeksnētājšķirņu olīvkokiem, parasti iekļauj kopējā olīvu apjomā, kuru piegādā spiestuvēm ar aizsargāto nosaukumu apzīmētās olīveļļas iegūšanai, un minēto šķirņu olīvu daudzumi ir pavisam nelieli.

— Stādījumu biezība: skaidrības labad, kā arī lai kontrolētu attiecīgā noteikuma ievērošanu, ieviesti noteikumi par stādījumu biezību – 24 m2 minimālā platība katram kokam (“šis skaitlis ir iegūts, rindstarpu platumu reizinot ar attālumu starp kokiem rindā”). Pievienots precizējums par kokiem, kurus ir skāris 1956. gada sals, jo, ņemot vērā apsalušo koku apzāģēšanu tuvu zemei un jaunu dzinumu ataudzēšanu, attiecīgajiem kokiem ir izveidojušies vairāki stumbri. Šajā gadījumā attālums starp kokiem var būt mazāks par 4 m.

— Apgriešana: svītrots noteikums par nogriezto zaru izvešanu no dārza, jo, ņemot vērā pašreizējo zaru likvidēšanas praksi, nogrieztos zarus var sasmalcināt uz vietas, nevis izvest.

— Apūdeņošana: lai atvieglotu pārbaudes darbības, ir precizēts apūdeņošanas termiņš, kas beidzas 30. septembrī.

— Olīvdārzu kopšana: precizēta olīvdārzu kopšanas kārtība. Precizēts “audzēšanas agrotehnikas” jēdziens – runa var būt par nezāļu iznīcināšanu vai uzaršanu. Turklāt šis precizējums palīdz saskaņot šo specifikāciju ar “Olive de Nîmes” specifikāciju.

— Ražība: grozīts formulējums un svītrots noteikums attiecībā uz pārprodukciju un ražas apjoma samazinājumu. Šī atkāpe ir nepiemērota.

— Ražas novākšana: grozīta teksta daļa attiecībā uz olīvkoku vecumu, kādu tiem jāsasniedz, kad tos var sākt izmantot ražas iegūšanai. Pārbaužu nolūkos precizēts, ka laiks, kādam jāpaiet pēc olīvkoku iestādīšanas attiecīgajā zemesgabalā, ir 5 gadi.

— Precizētas ražas novākšanas metodes (“tieša novākšana no koka ar rokām vai izmantojot mehāniskus paņēmienus”): ierosinātie noteikumi ir tādi paši, kādi attiecībā uz ražas novākšanas praksi minēti iepriekšējā specifikācijā. Lai nodrošinātu izmantoto olīvu sanitāro kvalitāti, bojātu olīvu maksimālais īpatsvars precizēts, ņemot vērā dažādu iespējamo veidu bojājumus (kaitēkļu bojātu olīvu īpatsvaram jābūt mazākam par 5 %, bet krusas bojātu olīvu īpatsvaram – mazākam par 10 %; nedrīkst izmantot sala vai pelējuma bojātas olīvas). Turklāt, lai vienkāršotu administratīvās procedūras, datumu ražas novākšanas sākumam nosaka ar INAO direktora lēmumu, nevis ar prefekta nolēmumu; svītrota atkāpes iespēja. Olīvu minimālās gatavības pakāpe ir pazemināta: kā minimums pieļauti 10 % tādu olīvu, kuru krāsa no izteikti zaļas krāsas pāriet dzeltenā (nevis 25 %); šis grozījums ir izskaidrojams ar “Picholine” šķirnes specifiku – paiet ilgs laiks, kamēr olīvas kļūst tumšas, pat pēc fizioloģiskās gatavības tās joprojām var saglabāt savu zaļo krāsu. Laikposms starp olīvu novākšanu un nogādāšanu spiestuvē ir grozīts atkarībā no izmantotās taras veida; lai nepieļautu to, ka olīvām rodas bojājumi, maksimālais 3 dienu termiņš ir saīsināts līdz 24 stundām gadījumos, kad olīvas novākšanas laikā tiek ievietotas kastēs.

— Pārstrādes apstākļi: lai nepieļautu to, ka olīvām rodas bojājumi, specifikācijā ir iekļauti papildinājumi – maksimālais laikposms olīvu glabāšanai spiestuvē (ne ilgāk kā 4 dienas) un noteikumi par olīvu uzglabāšanas apstākļiem spiestuvē pirms olīvu sasmalcināšanas. Lai labāk nodrošinātu olīvu kvalitāti, maksimālais laikposms starp olīvu novākšanu un sasmalcināšanu ir saīsināts līdz 6 dienām (patlaban tas ir 8 dienas). Lai ņemtu vērā to, ka “Picholine” šķirnes olīvkoku ražība ir lielāka, salīdzinot ar citām šķirnēm, no kurām ražota olīveļļa, “Picholine” šķirnes olīvu eļļas īpatsvars produktā no 60 % ir palielināts līdz 70 % no izmantojamo olīvu apjoma. Lai novērstu specifikācijas noteikumu jebkādu nepareizu interpretāciju, ir precizēti atļautie apstrādes veidi (atlapošana, smalcināšana un maisīšana).

Marķēšana

Veikti pasākumi, lai ar šo nosaukumu apzīmētā produkta marķējuma specifiskās norādes atbilstu Regulas (ES) Nr. 1151/2012 noteikumiem: pievienots pienākums izmantot Eiropas Savienības ACVN logotipu un norādi “appellation d’origine protégée” (aizsargāts cilmes vietas nosaukums) vai “AOP” (ACVN), aizstājot valstu norādes.

Cits: pārbaude

Saskaņā ar izmaiņām valsts tiesību un normatīvajos aktos nodaļa “Valsts prasības” izveidota tabulas veidā, norādot galvenos kontrolējamos parametrus, to atsauces vērtības un vērtēšanas metodi.

Atjaunināta pārbaudes struktūru kontaktinformācija.

VIENOTS DOKUMENTS

HUILE D’OLIVE DE NIMES

ES Nr.: FR-PDO-0105-01283 – 21.11.2014.

ACVN ( X ) AĢIN ( )

1. Nosaukums(-i)

Huile d’olive de Nîmes

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļas un tauki (sviests, margarīns, eļļa u. c.)

3.2. Apraksts par produktu, uz kuru attiecas 1. punktā minētais nosaukums

Huile d’olive de Nîmes raksturīgās īpašības ir galvenokārt saistītas ar to, ka olīveļļa ražota lielākoties no “Picholine” šķirnes olīvām:

— zaļumu aromāts, kas uztverams ar ožu, atgādina augus, svaigu zāli, svaigi pļautu sienu, svaigus artišokus un tomātu stādus,

— augļainuma garša, kuru sajūt ēdot, atgādina galvenokārt zālaugus, sienu, ananāsu, dzeltenās plūmes un svaigus artišokus, ko bieži vien papildina sarkano plūmju un ābolu nianses.

Rūgtenuma izpausmes pakāpe svārstās no 1,5 līdz 4,5 no 10 pēc Starptautiskās Olīvu padomes (SOP) organoleptiskās skalas.

Sīvuma izpausmes pakāpe svārstās no 1,5 līdz 4,5 no 10 pēc Starptautiskās Olīvu padomes (SOP) organoleptiskās skalas.

Olīveļļas krāsa ir zaļa, iespējams dzeltenīgs ietonējums.

Oleīnskābē izteikto brīvo taukskābju saturs nepārsniedz 0,8 gramus uz 100 gramiem produkta.

Kad olīveļļa ir pirmajā tās tirdzniecības posmā, peroksīda skaitlim jābūt ne lielākam par 16 miliekvivalentiem aktīvā skābekļa uz 1 kilogramu šādas olīveļļas.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

“Picholine” šķirnes olīvu eļļas īpatsvars šajā olīveļļā ir vismaz 70 % no izmantojamo olīvu apjoma.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Izejvielas ražošanas un pārstrādes darbībām ir jānoris noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Līdztekus obligātajām norādēm, kas paredz prasības pārtikas produktu marķējumam un noformējumam, ar aizsargāto cilmes vietas nosaukumu Huile d’olive de Nîmes apzīmētās eļļas marķējums ietver šādas norādes:

— aizsargātais nosaukums Huile d’olive de Nîmes, norāde “appellation d’origine protégée”. Visām šīm ziņām jābūt labi redzamām vienkopus un vienā etiķetē,

— Eiropas Savienības ACVN simbols.

4. Ģeogrāfiskā apgabala īsa definīcija

Huile d’olive de Nîmes ražošanas ģeogrāfiskais apgabals aptver Gāras (Gard) olīvu audzēšanas reģionu un Ero (Hérault) austrumu daļu, izņemot Kosu (Causses) plakankalni, Sevēnu (Cévenole) kalnus un Kamargas (Camargue) reģionu.

Tā dabiskās robežas ir Ronas (Rhône) upe austrumos un Kamargas reģions dienvidos. Ziemeļu virzienā olīvu audzēšanu ierobežo klimats, un šis apvidus atbilst “Picholine” šķirnes olīvu izplatības robežai; ziemeļaustrumos audzēšanas apgabalu norobežo Gāras departamenta robeža (tukšaines masīvi, kuru augstums virs jūras līmeņa pārsniedz 300 metrus). Rietumos robežu veido Vidurlas (Vidourle) ieleja virzienā no Ganžas (Ganges) uz Piksēnlupu (Pic St Loup) un Lezu (Lez), kas atbilst turienes mežaino kalnu robežām.

Ražošanas apgabals aptver 223 pašvaldības, no kurām 183 atrodas Gāras departamentā, bet 40 – Ero departamentā.

Olīvas tiek novāktas un pārstrādātas ģeogrāfiskajā apgabalā, kas atrodas turpmāk uzskaitīto kantonu un pašvaldību teritorijā.

Gāras (Gard) departamentā

Visa pašvaldību teritorija šādos kantonos: Aramon, Lédignan, Marguerittes, Nîmes, Quissac, Saint-Chaptes, Saint-Mamert-du-Gard, Sommières un La Vistrenque.

Pašvaldību teritorija šādos kantonos: Anduze (izņemot Générargue un Saint-Sébastien-d’Aigrefeuille pašvaldības teritoriju), Remoulins (izņemot Pouzilhac un Valliguières pašvaldības teritoriju), Rhôny-Vidourle (izņemot Aimargues un le Cailar pašvaldības teritoriju), Sauve (izņemot Fressac pašvaldības teritoriju), Uzès (izņemot La Capelle-et-Masmolène pašvaldības teritoriju) un Vézénobres (izņemot Brouzet-les-Alès pašvaldības teritoriju).

Šādu pašvaldību teritorija: Alès; daļa no Allègre-les-Fumades pašvaldības teritorijas; Aubord; daļa no Beaucaire pašvaldības teritorijas; daļa no Bellegarde pašvaldības teritorijas; Belvezet; Bernis; Bouquet; Conqueyrac; Fons-sur-Lussan; Fontarèches; Générac; daļa no Oudargues pašvaldības teritorijas; Jonquières-Saint-Vincent; La Bruguière; La Cadière-et-Cambo; Lussan; Méjannes-Les-Alès; Mons; Rochefort-Du-Gard; Saint-Christol-les-Alès; daļa no Saint-Gilles pašvaldības teritorijas; Saint-Hilaire-de-Brethmas; Saint-Hippolyte-du-Fort; Saint-Laurent-la-Vernède; Saint-Privat-des-Vieux; Saze; Vallérargues; daļa no Vauvert pašvaldības teritorijas; daļa no Verfeuil pašvaldības teritorijas.

Ero (Hérault) departamentā

Pašvaldību teritorija šādos kantonos: Castries (izņemot Jacou pašvaldības teritoriju); Claret (izņemot Ferrières-les-Verrerie pašvaldības teritoriju); Lunel (izņemot Marsillargues, Saint-Just un Saint-Nazaire-de-Pézan pašvaldības teritoriju).

Šādu pašvaldību teritorija: Les Matelles, Moules-et-Baucels, Saint-Bauzille-de-Montmel, Sainte-Croix-de-Quintillargues, Saint-Jean-de-Cuculles, Saint-Mathieu-de-Tréviers un Saint-Vincent-de-Barbeyrargues.

Attiecībā uz tām pašvaldībām, kuru teritorijas ģeogrāfiskajā apgabalā iekļautas daļēji, katrā pašvaldībā ir iesniegta karte, kurā skaidri norādītas ražošanas apgabala robežas. Atbilstoši INSPIRE direktīvas prasībām kompetentās valsts iestādes tīmekļa vietnē ir pieejamas kartes, kurās iezīmētas šo pašvaldību robežas.

5. Saikne ar ģeogrāfisko apgabalu

5.1. Ģeogrāfiskā apgabala specifika

Tradicionālie olīvdārzi ir veidoti ar tādām apstādīšanas metodēm, kas attīstījušās, pateicoties cilvēku prasmēm un zināšanām par attiecīgo šķirņu īpatnībām un apkārtējo ekosistēmu.

Ģeogrāfiskā apgabala olīvkoki aug apvidū, kur nokrišņu daudzums gadā ir 700–1 000 mm, kas galvenokārt izkrīt spēcīgu pavasara un rudens lietusgāžu veidā. Izņemot dažus olīvdārzus, kas izvietoti Sevēnu pamalē, un nedaudz jaunākus dārzus, kas atrodas Kostjēras (Costière) plakankalnes teritorijā, pārējie olīvkoki ir sastādīti galvenokārt kaļķakmens cilmieža augsnē, kurai piemīt koku izdzīvošanai nepieciešamā ūdenscaurlaidība. Tajā pašā laikā šai augsnei nav pārāk lielas agronomiskās vērtības, un to izmanto arī citu vienkāršāku kultūraugu audzēšanai.

Ģeogrāfiskā apgabala klimatu raksturo bieži vēji un dažkārt stipras vēja brāzmas, turklāt šajā apgabalā mēdz būt bargas ziemas. Šādos apstākļos tiek audzēta galvenokārt “Picholine” šķirne, kas ir relatīvi aukstumizturīga, un šīs šķirnes olīvkoku augļi arī tad, kad tie ir nogatavojušies, strauji nenobirst. Turklāt jāatzīmē, ka gan “Picholine” šķirnes koki, gan arī citu vietējo šķirņu koki tiek audzēti, veidojot salīdzinoši zemu vainagu, lai pasargātu tos no vēja brāzmām.

Olīvdārzu izvietošanā priekšroka tiek dota nogāzēm dienvidu pusē un vietām, kurās nemēdz būt lielas salnas vai sals (izvairoties no ielejām un slēgtiem līdzenumiem, kur ilgstoši saglabājas migla).

Visbeidzot, olīvkoku stādīšanas vietām ir noteikts maksimālais augstums virs jūras līmeņa, it īpaši attiecībā uz “Picholine” šķirni, kuras vēlīnos augļus var apdraudēt salna, kas savukārt var nelabvēlīgi ietekmēt eļļas ražošanu. “Picholine” šķirnes olīvkokus drīkst stādīt galvenokārt vietās, kuru maksimālais augstums virs jūras līmeņa ir 350 m un kurās ražu novāc agrīni.

Par olīvkopju zinātību liecina viņu prasme olīvkoku stādīšanai izraudzīties vietas, kas visvairāk atbilst kvalitatīvas olīveļļas ražošanai (nogāžu vērsums, augstums virs jūras līmeņa); viņi kopj olīvdārzus, vainagus kokiem tradicionāli veidojot zemus un olīvu ražas novākšanu uzsāk agrīni, proti, tiklīdz olīvas ir nogatavojušās (vismaz 10 % olīvu ir mainījušas krāsu).

5.2. Produkta specifika

Olīvas tiek piegādātas un pārstrādātas nekavējoties; “Picholine” šķirnes olīvu eļļas īpatsvars produktā ir vismaz 70 %, un tas arī nosaka ar šo nosaukumu apzīmētā produkta specifiku: Huile d’olive de Nîmes piemīt salīdzinoši izteikta rūgta un sīva garša, kuru papildina izteikts zaļumu aromāts, kas baudāms gan ar ožu, gan pēc garšas.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Šo olīveļļu ražo galvenokārt no “Picholine” šķirnes olīvām, kurai dota priekšroka tādēļ, ka tā ir izturīga un spēj ļoti labi pielāgoties apgabala augsnes un klimatiskajiem apstākļiem. Šī šķirne ir salizturīga, un pie tās piederošo olīvkoku augļi spēj pārciest niknos rudens vējus.

Ir zināms, ka “Picholine” olīvkoku izplatību pasaulē veicināja šīs šķirnes augļu garšas īpašības un koku botāniskās īpatnības, taču ievērības cienīgs ir arī fakts, ka šī šķirne ir cēlusies no attiecīgā apgabala un izaudzēta selekcijas ceļā no Plant de Collias (ģeogrāfiskā apgabala pašvaldības nosaukums) audzētas šķirnes. Ar šiem faktoriem arī izskaidrojams tas, kāpēc šī šķirne ir sevišķi pielāgota ģeogrāfiskā apgabala apstākļiem un kāpēc produkts Huile d’olive de Nîmes tiek ražots galvenokārt no šīs šķirnes olīvām.

Dabas vides elementi apvienojumā ar olīveļļas ražošanas praksi (konkrēti, izmantojamo olīvu gatavības pakāpe un “Picholine” šķirnes olīvu eļļas obligātais īpatsvars šajā olīveļļā) ir faktori, kas nosaka to, ka Huile d’olive de Nîmes ir īpašs un savdabīgs produkts, kurš atšķiras no citiem un kura realizācija tirdzniecībā noris sekmīgi.

Atsauce uz specifikācijas publikāciju

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-bb09848f-1fb0-455e-955d-bc5985e35cc5/telechargement

(1) OV L 343, 14.12.2012., 1. lpp.